钦定古今图书集成/明伦汇编/氏族典/第454卷 > 《廖用贤尚友录》 > 宋维
## 钦定古今图书集成/明伦汇编/氏族典/第454卷 > 《廖用贤尚友录》 > 宋维

按《魏书宋弁传》：“弁子维，字伯绪，自员外郎迁给事中，
坐謟事高肇，出为益州龙骧府长史，辞疾不行。清河
王怿辅政，荐为通直郎。灵太后临政，委任元乂，而乂
恃宠骄盈，怿每以分理裁断，乂甚忿恨，思以害怿，遂
与维为计。维乃告司染都尉韩文殊父子，欲谋逆立
怿。怿坐被录禁中。文殊父子惧而逃遁，鞫无反状，维”
应反坐。乂言于太后，乃黜为燕州昌平郡守。及乂杀
怿，专擅朝政。征为散骑侍郎，超迁通直常侍，除洛州
刺史，后除营州刺史。灵太后反政，以乂党除名还乡
里。寻追其前诬告清河王事，赐死。子春卿，早亡，弟纪
以次子钦仁继。